MOJA MODLITEBNÁ KNIHA

ANSELM GRÜN

Spolok svätého Vojtecha

Trnava 2023

Ukážka z elektronickej knihy

© Vier-Türme-Verlag GmbH, Münsterschwarzach Abtei, 2010

Represented by AVA international GmbH Munich, Germany

Spolok sv. Vojtecha – VOJTECH spol. s r. o. copyright and year of edition by arrangement with Kristin Olson Literary Agency s. r. o.

© Spolok sv. Vojtecha – Vojtech, spol. s r. o., Trnava 2023

ISBN 978-80-8161-603-7

Vytvorenie elektronickej verzie Dibuk, s. r. o., 2023

ÚVOD

BEZ PRESTANIA SA MODLITE

Svätý Benedikt nás mníchov nabádal, aby sme sa bez prestania modlili, tak ako to píše sv. Pavol v Liste Solúnčanom: „Bez prestania sa modlite“ (1 Sol 5, 17).

Benedikt dal ustavičnej modlitbe jasnú štruktúru. Mnísi sa majú schádzať na spoločnú modlitbu sedemkrát cez deň i uprostred noci. Majú chváliť Boha a v spoločenstve s Ježišom Kristom sa majú modliť za celý svet žalmami, ktoré sa Ježiš modlil tu na zemi. Benedikt nazýva spoločnú modlitbu opus Dei – Božie dielo. Cez modlitbu v nás koná sám Boh. Čoraz viac nás skrze svojho Ducha Svätého pripodobňuje Ježišovi Kristovi, ktorý sa tým, ako sa modlil na zemi, prejavil ako skutočný človek modlitby.

Benedikt myslel predovšetkým na spoločnú modlitbu. Píše však aj o osobnej modlitbe. Základom tejto modlitby je bázeň pred Bohom a vnímanie jeho ustavičnej prítomnosti. V modlitbe sa mních učí žiť v neprestajnej Božej prítomnosti. Uvedomuje si, že Božia uzdravujúca a milujúca prítomnosť ho všade obklopuje. Benedikt mníchom nezanechal nijaké osobné modlitby. Vyzýval ich však, aby sa často v modlitbe vrhali na kolená (porov. Regula 4, 56). Majú sa modliť celým telom a s úctou padať pred Bohom na zem. Cez toto gesto bude mních Boha vnímať na jednej strane ako Stvoriteľa, ktorý stvoril celý svet, a na druhej strane bude v tejto polohe prostratio cítiť, ako ho Boh nesie a ponúka mu bezpečie.

V duchu svätého Benedikta napísali modlitby mnohí jeho mnísi, predovšetkým Anzelm z Canterbury a Bernard z Clairvaux. Do tejto knihy som vybral modlitby, ktoré pochádzajú z benediktínskej tradície, a ďalšie, ktoré sú blízke benediktínskemu duchu. Aj sám som sa pokúsil vytvoriť modlitby, ktoré v sebe zahŕňajú skúsenosť mníšskeho života. Modlitba znamená pre mníchov zachovávať po celý život najhlbšiu Božiu pravdu, aby Boží duch v nás všetko prenikol a premenil.

V modlitbe prenechávam Bohu svoje pocity, túžby i strach, aby som cez ne precítil Boha ako najhlbšiu podstatu svojej duše, z ktorej pramení pokoj. Benedikt znamená „Požehnaný“. Modlitba pre Benedikta tiež znamená odovzdať všetko do Božích rúk – seba samého, ľudí a skutočnosti tohto sveta –, aby sme tak mohli pochopiť, že sa pre nás môže všetko stať požehnaním a že my sami sme požehnaním pre ľudí. Cieľom všetkých modlitieb, prosieb, chvál a požehnaní je, „aby bol Boh oslávený vo všetkom“ (ut in omnibus glorificetur Deus: Regula 59, 9; porov. 1 Pt 4, 11).

MODLIŤ SA ŽALMAMI

BLAŽENÝ ČLOVEK, ČO NEKRÁČA PODĽA RADY BEZBOŽNÝCH

Žalm 1

Blažený človek, čo nekráča podľa rady bezbožných

a nechodí cestou hriešnikov,

ani nevysedáva v kruhu rúhačov,

ale v zákone Pánovom má záľubu

a o jeho zákone rozjíma dňom i nocou.

Je ako strom zasadený pri vode,

čo prináša ovocie v pravý čas,

a jeho lístie nikdy nevädne;

darí sa mu všetko, čo podniká.

No nie tak bezbožní, veru nie;

tí sú ako plevy, čo vietor ženie pred sebou.

Preto bezbožní neobstoja na súde,

ani hriešnici v zhromaždení spravodlivých.

Nad cestou spravodlivých bedlí Pán,

ale cesta bezbožných vedie do záhuby.

BOŽE, TY SPRAVODLIVOSŤ MOJA

Žalm 4

Bože, ty spravodlivosť moja, vyslyš ma,

keď volám o pomoc.

V súžení si mi uľavil.

Zmiluj sa nado mnou a vyslyš moju modlitbu.

Ľudia, dokedy ešte budete mať srdcia tvrdé?

Prečo máte záľubu v márnosti a vyhľadávate

klamstvá?

Vedzte, že Pán zázračne chráni svojho svätého;

Pán ma vyslyší, keď k nemu zavolám.

Hneváte sa, ale nehrešte;

uvažujte vo svojom srdci,

rozjímajte na svojich lôžkach a upokojte sa.

Obetujte pravú obetu

a dôverujte Pánovi.

Mnohí hovoria: „Kto nám ukáže šťastie?“

Pane, ukáž nám svetlo svojej tváre ako znamenie.

Môjmu srdcu dal si väčšiu potechu,

než majú tí, čo oplývajú vínom a obilím.

V pokoji sa ukladám a usínam,

lebo len ty, Pane, ma necháš odpočívať v bezpečí.

PÁN JE MÔJ PASTIER

Žalm 23

Pán je môj pastier, nič mi nechýba:

pasie ma na zelených pašienkach.

Vodí ma k tichým vodám,

dušu mi osviežuje.

Vodí ma po správnych chodníkoch,

verný svojmu menu.

I keby som mal ísť tmavou dolinou,

nebudem sa báť zlého, lebo ty si so mnou.

Tvoj prút a tvoja palica,

tie sú mi útechou.

Prestieraš mi stôl

pred očami mojich protivníkov.

Leješ mi olej na hlavu

a kalich mi napĺňaš až po okraj.

Dobrota a milosť budú ma sprevádzať

po všetky dni môjho života.

A budem bývať v dome Pánovom

mnoho a mnoho dní.

IBA V BOHU SPOČIŇ, DUŠA MOJA

Žalm 62

Iba v Bohu spočiň, duša moja,

lebo od neho mi prichádza spása.

Iba on je moje útočište a moja spása,

moja opora, nezakolíšem sa nikdy viac.

Dokedy chcete napádať človeka,

dokedy ho chcete všetci krušiť

ako stenu, čo sa nakláňa, ako múr, čo sa váľa?

Stroja sa zvrhnúť ho z popredného miesta,

v klamaní majú záľubu,

dobrorečia svojimi ústami, no v srdci zlorečia.

Iba v Bohu spočiň, duša moja,

lebo len on mi dáva nádej.

Iba on je moje útočište a moja spása,

moja opora, nezakolíšem sa.

V Bohu je moja spása i sláva;

Boh je moja sila a v Bohu je moje útočište.

Dúfajte v neho, ľudia, v každom čase,

pred ním si srdce otvorte;

Boh je naše útočište.

Veď iba klam a mam sú potomci Adama,

ľudia sú iba preludom.

Keby si stali na váhu,

dohromady sú ľahší ako para.

Koniec ukážky